Produkty a služby v roku 2014 (2013)

Kurzy, semináre a konferencie Akadémia zorganizovala spolu 71 (72) pobytových aktivít (kurzov, seminárov a konferencií). Podľa posúdenia hodnotenia činností zostáva celková spokojnosť s aktivitami akadémie a jej výsledkami vzdelávania vysoká (94 %) (94 %). Akadémia spojila 2 098 (2 251) úradníkov orgánov činných v trestnom konaní, čím presiahla plánované ciele, a 710 (707) školiteľov z 34 (42) krajín (členských štátov EÚ a tretích krajín) a 24 (21) orgánov EÚ a medzinárodných orgánov. Miera účasti (účasť/dostupné miesta) zostala vysoká: 108 % (116 %), čo poukazuje na výnimočný dopyt po odborných školeniach akadémie. Samotná akadémia zorganizovala 11 (19) aktivít na podporu siete a iniciovala proces podávania žiadostí o granty za rok 2014. Do zoznamu aktivít pridala správna rada v novembri ďalších šesť kurzov. Tieto kurzy sa uskutočnia do polovice februára 2015 a budú zarátané a vykázané v štatistike za rok 2015. Vonkajšie vzťahy V roku 2014 CEPOL pokračoval vo svojej úspešnej spolupráci s kandidátskymi krajinami, potenciálnymi kandidátskymi krajinami a krajinami ENP/EaP (európskej susedskej politiky a Východného partnerstva), ako aj so strategickými partnermi, agentúrami pre spravodlivosť a vnútorné záležitosti a inštitúciami EÚ vrátane Európskej služby pre vonkajšiu činnosť. CEPOL v roku 2014 ukončil rokovania o dvoch pracovných dohovoroch, jeden s bývalou Juhoslovanskou republikou Macedónsko a jeden s Bosnou a Hercegovinou. Dohovor s Bosnou a Hercegovinou bol podpísaný v decembri 2014, zatiaľ čo v prípade dohovoru s bývalou Juhoslovanskou republikou sa očakáva výmena listov. CEPOL vypracoval školiaci vzor, ktorý poskytuje prehľad školiacich aktivít ponúkaných v rámci siete agentúr pre spravodlivosť a vnútorné záležitosti. Urobil tak s cieľom zlepšiť koordináciu a možnú súčinnosť v súlade so schémou odbornej prípravy v oblasti presadzovania práva (Law Enforcement Training Scheme – LETS). V roku 2014 CEPOL podporil sedem projektov na budovanie kapacít realizovaných členskými štátmi EÚ alebo medzinárodnými organizáciami; projekty sa rôznili od elektronického vzdelávania, cez školenie proti sexuálnemu zneužívaniu detí až po civilné krízové riadenie a ďalšie významné policajné témy. Vypracúvanie odborných príručiek a (spoločných) učebných osnov V roku 2014 boli aktualizované dve spoločné učebné osnovy a jedny z nich (Pranie špinavých peňazí) schválené v auguste 2014 spolu s tromi učebnými osnovami, ktoré boli aktualizované v roku 2013 (Boj proti terorizmu, Obchodovanie s drogami a Eurojust). Ďalšie učebné osnovy, Obchodovanie s ľuďmi, boli dokončené na konci októbra a predložené správnej rade písomným postupom na prijatie v januári 2015. Koncom roka 2014 bolo schválených spolu 9 spoločných učebných osnov akadémie. V systéme akadémie na riadenie vzdelávania (Learning Management System – LMS) bola otvorená nová sekcia pre spoločné učebné osnovy v rámci podpory pre pedagógov. Má sa stať zdrojom pre školiace dokumenty a materiály na jednotlivé témy spoločných učebných osnov. Zatiaľ sa nahralo týchto šesť spoločných učebných osnov: CC05A Boj proti terorizmu, CC05D Policajná etika a integrita, CC06A Domáce násilie, CC06B Pranie špinavých peňazí, CC07A Civilné krízové riadenie, CC07B Obchodovanie s drogami. CC05C o Europole a CC06C o obchodovaní s ľuďmi sa nahrajú hneď po ich dokončení a schválení; CC13A o Eurojuste sa nahrá v januári. Príručka školiteľov SIRENE bola aktualizovaná a po vytlačení Úradom pre publikácie sa bude znovu distribuovať začiatkom roka 2015. Výskum a veda Na webovej stránke a v tlači boli uverejnené dve nové vydania Európskeho vedecko-výskumného bulletinu (European Science and Research Bulletin, č. 10 a 11). Počet registrovaných odborníkov v databáze prednášajúcich, školiteľov a výskumníkov akadémie sa zvýšil na 293 koncom roka 2014. Národní vedecko-výskumní korešpondenti doplnili národné realizačné plány. CEPOL poskytol prístup užívateľom elektronickej siete k obsahu deviatich odborných a vedeckých časopisov v oblasti policajnej vedy, ktoré boli predmetom partnerských hodnotení. Európsky policajný výmenný program Európsky policajný výmenný program akadémie na rok 2014 obsahoval šesť častí: — všeobecná časť pre vyšších policajných úradníkov, — časť pre veliteľov, — časť pre školiteľov, — časť pre výskumníkov, — časť pre spoluprácu medzi agentúrami, — časť o európskej susedskej politike a krajinách západného Balkánu. Program obsahoval témy vychádzajúce z priorít štokholmského programu, politického cyklu EÚ, ako aj z požiadaviek členských štátov. Výmenné pobyty sa organizovali na dvojstrannom základe a trvali 6 dní/5 nocí. Spolu sa zúčastnilo 312 (444) účastníkov zo všetkých členských štátov EÚ, kandidátskych krajín, krajín európskej susedskej politiky – Východ a západného Balkánu, čím bol prekročený ročný cieľ. Rozpočet programu bol tesne nad 3 55 000 EUR (6 00 000 EUR), financoval ho CEPOL a miera čerpania bola 85 % (95 %). Stále sa zhromažďujú údaje o spätnej väzbe, ale v tejto chvíli to vyzerá tak, že všeobecná miera spokojnosti je približne 91 % (98 %). Elektronická sieť (e-Net) Po udalostiach v roku 2013 došlo v roku 2014 k malým narušeniam, prípadne nedošlo k žiadnym narušeniam služby. V roku 2014 sa spustil projekt Posúdenie a aktualizácia riadenia používateľov elektronickej siete, ktorého cieľom je identifikovať nepoužívané a odpojené účty elektronickej siete, zlepšiť tok registrácie na elektronickej sieti a aktualizovať nástroje na správu používateľov pre manažérov elektronickej siete v členských štátoch a partnerských organizáciách a v rámci akadémie. Počas roka 2014 došlo k aktualizácii verzie Systému na riadenie vzdelávania na elektronickej sieti na systém Moodle 2.7, v ktorom sa riešia bezpečnostné zlepšenia. Táto verzia LMS zahŕňa dlhodobú podporu do mája 2017 z ústredia Moodle. Elektronické vzdelávanie V roku 2014 došlo k zlepšeniu navigácie k online modulom Systému na riadenie vzdelávania s novým grafickým užívateľským rozhraním, čím sa používateľom elektronickej siete uľahčilo hľadanie modulov, ktoré chceli používať. Akadémia podporila projekt ERASMUS s názvom E-Campus Policing Europe, ktorého cieľom bolo vytvorenie a poskytnutie študijných úloh týkajúcich sa otázok cezhraničnej policajnej spolupráce. Výsledkom tohto projektu je modul, ktorý tvoria študijné úlohy s užívateľským rozhraním prispôsobeným na mieru a online podporou, kurz o LMS akadémie zacielený na pedagógov v oblasti polície a výkonu práva. Tento modul sa stal dostupný pre všetkých registrovaných užívateľov elektronickej siete v septembri. Akadémia podporila vytvorenie troch internetových modulov v rámci projektu ISEC s názvom Vytvorenie modulov elektronického vzdelávania o nástrojoch cezhraničnej policajnej spolupráce pre policajný výcvik (Developing e-Learning Modules on Cross-Border Police Cooperation Tools for Police Education). Moduly boli navrhnuté na témy prenasledovania, zmiešanej hliadkovej činnosti a výmeny údajov a informácií. K dnešnému dňu je k dispozícii 23 (19) internetových modulov. V roku 2014 sa aktualizovali tri internetové moduly akadémie: Cyklus politík EÚ v oblasti závažnej a organizovanej trestnej činnosti, internetové semináre pre pedagógov a podpora LMS pre pobytové aktivity akadémie v roku 2014. V roku 2014 sa na internetové moduly vzdelávania zaregistrovalo spolu 2 513(1 994) jednotlivých užívateľov, uskutočnilo sa 54 (31) internetových seminárov, ktoré navštívilo 5 399(3 562) účastníkov. Platforma pre zdroje internetových seminárov pritiahla v roku 2014 najviac používateľov. V roku 2014 bolo aktívnych štrnásť platforiem pre odborné komunity z praxe, v rámci ktorých sa 2 588 (2 063) podobne zameraných odborníkov v rozličných oblastiach policajnej práce a policajného výcviku delilo o svoje skúsenosti a učilo sa od seba navzájom.